Aurora-hofsaak begin uiteindelik | Netwerk24
Deur William Horne 05 November 2019 09:03
Die nasionale vervolgingsgesag (NVG) begin Dinsdag uiteindelik met die vervolging van die direkteure van die mynmaatskappy Aurora weens omgewingsoortredings by die Grootvlei-myn naby Springs.
Khulubuse Zuma. Foto: Argief
Die vervolging van Khulubuse Zuma, neef van oudpres. Jacob Zuma, en drie ander direkteure van Aurora is op 7 Augustus vir ’n derde keer uitgestel toe die TV-nuusdiens eNCA met die ondersteuning van die Organisasie teen Belastingmisbruik (Outa) in hul aansoek om die verrigtinge uit te saai geslaag het.
Landdros Nkhensani Moila het beslis dat dit in die openbare belang is dat die kontroversiële hofverrigtinge uitgesaai word.
Die direkteure, naamlik Zuma, Zondwa Mandela, ’n kleinseun van oudpres. Nelson Mandela, Thulani Ngubane en die vermeende vermiste Raja Shah, staan tereg op vyf aanklagte wat verband hou met omgewings- en waterbestuursoortredings by die Grootvlei-myn naby Springs.
Die beweerde wanbestuur en plundery van onder meer die Grootvlei-myn onder Aurora se bestuur het daartoe gelei dat suurmynwater in die Blesbokspruit ingeloop het.
Meer oor: Aurora | Khulubuse Zuma | Hofsaak | Omgewingsake